Innocentius etc. dilecto filio Laurentio Swripe canonico Abuensi salutem etc. Vite ac morum honestas aliaque laudabilia probitatis et virtutum merita, super quibus apud nos fidedigno commendaris testimonio, nos inducunt, ut tibi reddamur ad gratiam liberales. Dudum siquidem omnes canonicatus et prebendas ceteraque beneficia ecclesiastica apud sedem apostolicam tunc vacantia et inantea vacatura collationj et dispositionj nostre reseruauimus, decernentes extunc irritum et inane, si secus super hijs a quoquam quauis auctoritate scienter uel ignoranter contingeret attemptarj, et deinde canonicatu Abuensi et prebenda sancte Catherine nuncupata in eadem, quos quondam Aquinus Frille, ipsius ecclesie canonicus, dum uiueret obtinebat, per obitum eiusdem Aquinj, qui apud sedem predictam diem clausit extremum, apud sedem ipsam uacantibus, et antea dispositioni apostolice reseruatis, dilecto filio Hemingo Gadh canonico Lincopensi sub data videlicet tertio jdus octobris pontificatus nostri anno primo concessimus prouideri [de eisdem]; cum autem prefatus Hemingus concessionj gratie huiusmodi, litteris apostolicis super ea minime confectis, hodie in manibus nostris sponte et libere cesserit, nos cessionem huiusmodj duximus admittendam, dictique canonicatus et prebenda adhuc, ut prefertur, uacare noscantur, nullusque de illis preter nos hac uice disponere potuerit siue possit, reseruatione et decreto obsistentibus supradictis, nos tibi premissorum meritorum tuorum intuitu gratiam specialem facere uolentes, teque a quibuscunque excommunicationis, suspensionis et interdicti alijsque ecclesiasticis sententijs, censuris et penis a iure uel ab homine quauis occasione uel causa latis, si quibus quomodolibet jnnodatus existis, ad effectum presentium dumtaxat consequendum harum serie absoluentes et absolutum fore censentes, necnon omnia et singula beneficia ecclesiastica cum cura uel sine cura, que etiam ex quibusuis apostolicis dispensationibus obtines et expectas ac in quibus et ad que ius tibi quomodolibet competit, quecunque, quotcunque et qualiacunque sint, eorumque fructuum, reddituum et prouentuum uerum ualorem annuum ac huiusmodj dispensationum tenores presentibus pro expressis habentes, canonicatum et prebendam predictos, quorum et perpetue vicarie parrochialis ecclesie Kymitte Abuensis diocesis illis canonice annexe fructus, redditus et prouentus quatuor marcharum argenti secundum communem extimationem ualorem annuum, ut asseris, non excedunt ….. cum plenitudine iuris canonici et anexa huiusmodj necnon omnibus iuribus et pertinentijs suis apostolica tibi auctoritate conferimus et de illis etiam providemus …… Datum Rome apud sanctum Petrum anno jncarnationis dominice millesimo quadringentesimo octuagesimo quinto, septimo jdus junij anno primo. Similimodo: Venerabili fratri archiepiscopo Vpsalensi et dilectis filijs preposito ac archidiacono ecclesie Aboensis …. Datum ut supra. – N. xij. x. quinto jdus junij anno primo. Garillatj prothonotarius.